Projekat „Podrška Evropske unije konkurentnosti poljoprivrede i ruralnom razvoju u Bosni i Hercegovini“- EU4AGRI

**Smjernice za podnosioce prijava**

*Poziv potencijalnim korisnicima bespovratnih sredstava za mjeru podrške* *investicijama za unapređenje i razvoj ruralne/lokalne tržišne infrastrukture*

maj, 2021. godine

**SADRŽAJ**

[1. INFORMACIJE JAVNOM POZIVU 3](#_Toc71105351)

[1.1. Informacija o projektu „Podrška Evropske unije konkurentnosti poljoprivrede i ruralnom razvoju u Bosni i Hercegovini“ - EU4AGRI 3](#_Toc71105352)

[1.2. Zaštita podataka 3](#_Toc71105353)

[1.3. Ciljevi mjere podrške ruralnoj/lokanoj tržišnoj infrastrukturi 3](#_Toc71105354)

[1.4. Očekivani rezultati mjere podrške investicijama za unapređenje i razvoj ruralne/lokalne tržišne infrastrukture 4](#_Toc71105355)

[2. PRAVILA JAVNOG POZIVA 4](#_Toc71105356)

[2.1. Prihvatljivi podnosioci prijava (ko može podnijeti prijavu za dodjelu bespovratnih sredstava) 4](#_Toc71105357)

[2.2. Neprihvatljivi podnosioci prijava 5](#_Toc71105358)

[2.3. Krajnji korisnici tržišne infrastrukture 5](#_Toc71105359)

[2.4. Prihvatljiva geografska regija za projekte 6](#_Toc71105360)

[2.5. Zahtjevi za ispunjenje standarda 6](#_Toc71105361)

[2.6. Visina bespovratnih sredstava kroz mjeru podrške razvoju ruralne i lokalne tržišne infrastrukture 6](#_Toc71105362)

[2.6.1. Ukupna raspoloživa sredstva za finansiranje mjere podrške 6](#_Toc71105363)

[2.6.2. Visina pojedinačnih iznosa za finansiranje i udio sufinansiranja podnosioca prijave i partnera 6](#_Toc71105364)

[2.7. Kriteriji za ocjenjivanje zaprimljenih prijava 6](#_Toc71105365)

[2.7.1. Opći kriteriji prihvatljivosti (odnosi se na podnosioca prijava i projektni prijedlog) 7](#_Toc71105366)

[2.7.2. Opći kriteriji prihvatljivosti upravitelja tržišnom/ruralnom infrastrukturom 7](#_Toc71105367)

[2.7.3. Ocjenjivanje projektnih prijedloga 8](#_Toc71105368)

[2.7.4. Kvalitativni kriteriji za bodovanje dostavljenih prijava 8](#_Toc71105369)

[2.8. Pravila za korištenje bespovratnih sredstava 9](#_Toc71105370)

[2.8.1. Prihvatljive investicije i troškovi 9](#_Toc71105371)

[2.8.2. Neprihvatljive investicije i troškovi 12](#_Toc71105372)

[2.8.3. Procjena troškova i proces nabavki 12](#_Toc71105373)

[2.8.4. Lista prihvatljivih zemaljaporijekla kupljene robe 12](#_Toc71105374)

[2.9. Rokovi završetka predloženog projekta 13](#_Toc71105375)

[3. NAČIN PODNOŠENJA PRIJAVA 13](#_Toc71105376)

[3.1. Potrebna dokumentacija 13](#_Toc71105377)

[3.2. Način dostave prijave 14](#_Toc71105378)

[3.3. Krajnji rok za podnošenje prijave 15](#_Toc71105379)

[3.4. Dodatne informacije 15](#_Toc71105380)

[3.5. Informisanje potencijalnih podnosioca prijava o javnom pozivu 15](#_Toc71105381)

[4. BODOVANJE I ODABIR KORISNIKA BESPOVRATNIH SREDSTAVA 15](#_Toc71105382)

[5. OBAVIJEST O REZULTATIMA POZIVA 20](#_Toc71105383)

[6. NAČIN ISPLATE SREDSTAVA 20](#_Toc71105384)

[7. IZVJEŠTAVANJE I PRAVDANJE TROŠKOVA ZA PREDMETNU INVESTICIJU 20](#_Toc71105385)

[8. KONTROLA REALIZACIJE INVESTICIJE I PRAĆENJE 21](#_Toc71105386)

[9. PROMOCIJA PROJEKATA I OZNAČAVANJE OBJEKATA I OPREME FINANSIRANIH KROZ MJERU PODRŠKE PROJEKTA EU4AGRI 22](#_Toc71105387)

[10. PRILOZI 23](#_Toc71105388)

# INFORMACIJE JAVNOM POZIVU

## 1.1. Informacija o projektu „Podrška Evropske unije konkurentnosti poljoprivrede i ruralnom razvoju u Bosni i Hercegovini“ - EU4AGRI

Projekat „Podrška Evropske unije konkurentnosti poljoprivrede i ruralnom razvoju u Bosni i Hercegovini“ (EU4AGRI) je četverogodišnji projekat (2020-2024.) koji ima za cilj da modernizira poljoprivredno-prehrambeni sektor i poboljša ruralnu ekonomiju povećavajući konkurentnost poljoprivredne proizvodnje, poslova i usluga. Projekat provode Razvojni program Ujedinjenih nacija (UNDP) u Bosni i Hercegovini (BiH) i Češka razvojna agencija (CzDA). Ukupna vrijednost projekta iznosi 20,25 miliona eura i finansira ga Evropska unija sa 20 miliona eura, a UNDP i CzDA sa 250.000 eura. Podrška poljoprivredno-prehrambenom sektoru će biti osigurana putem javnih poziva za pružanje podrške i to u tri oblasti:

1. ulaganje u primarnu proizvodnju i prerađivačke kapacitete u cilju jačanja tržišne efikasnosti,

2. jačanje savjetodavnih usluga za unapređenje znanja i razvoj vještina, i

3. jačanje i diverzifikacija ruralne ekonomije.

Ukupni raspoloživi budžet projekta namijenjen za ulaganja u ruralnu tržišnu infrastrukturu iznosi 1,95 miliona KM. Projekat EU4AGRI će podržati ulaganja u infrastrukturu za aktivnosti povezane s poljoprivredom i ruralnim razvojem, kao što su zelene pijace, tržnice, infrastruktura i usluge za otkup, prodaju i distribuciju poljoprivredno-prehrambenih proizvoda kao i poboljšanje njihove kvalitete i dostupnosti na tržištu te razvoj marketinga.

**Ovaj javni poziv kao i smjernice za potencijalne podnosioce prijava se**

**isključivo odnose na mjeru podrške investicijama za unapređenje i razvoj ruralne/lokalne tržišne infrastrukture.**

## 1.2. Zaštita podataka

UNDP osigurava zaštitu ličnih podataka odgovorno i u skladu s pravilima UNDP-a, najboljim praksama struke i tehničkim i finansijskim mogućnostima, slijedeći načela zakonitosti, pravičnosti i transparentnosti. Svi podaci koje budu dostavili podnosioci prijava će se koristiti isključivo za potrebe UNDP-a i projekta EU4AGRI.

## 1.3. Ciljevi mjere podrške ruralnoj/lokanoj tržišnoj infrastrukturi

Ruralna i tržišna infrastruktura, u skladu sa ovim smjernicama, podrazumijevaju isključivo infrastrukturne objekte koji omogućavaju pristup tržištu lokalnim poljoprivrednim proizvođačima i to: zelene pijace, stočne pijace, tržnice, otkupne stanice, mobilna sajamska infrastruktura namijenjena za prodaju poljoprivrednih i zanatskih proizvoda, distancirana prodajna mjesta locirana uz regionalne i lokalne ceste i eko prodajne kuće.

Kroz podršku pristupu tržištu lokalnim poljoprivrednim i prehrambenim proizvođačima koji se bave primarnom proizvodnjom i preradom poljoprivredno prehrambenih proizvoda, starim zanatima i izradom rukotvorina i suvenira, EU4AGRI mjera podrške investicijama za unapređenje i razvoj ruralne i lokalne tržišne infrastrukture očekuje ostvarivanje sljedećih ciljeva:

* Stvaranje novih ili unapređenje postojećih mjesta za otkup, prezentaciju i prodaju poljoprivredno-prehrambenih i drugih lokalnih proizvoda uz ispunjavanje minimalnih zdravstveno-higijenskih uslova;
* Stvaranje uslova za otvaranje novih kanala prodaje poljoprivredno-prehrambenih i drugih lokalnih proizvoda u ruralnim i urbanim krajevima (visokovrijednim tržištima);
* Povećanje prodaje poljoprivredno-prehrambenih i drugih lokalnih proizvoda čime se doprinosi povećanju prihoda poljoprivrednih proizvođača i ruralnog stanovništva, te poboljšanju uslova života u ruralnim područjima;
* Unapređenje kvalitete lokalnih proizvoda, higijene i sigurnosti hrane uspostavljanjem boljih uslova i opremljenosti prodajnih mjesta;
* Promovisanje dobrih poslovnih praksi (dobre higijenske prakse, ozelenjivanje prodajnog mjesta u skladu sa EU Zelenim planom, sigurnosnih uslova na prodajnom mjestu i dr.) i održivog razvoja uključujući aspekte zaštite okoliša, javnog zdravstva i sigurnosti hrane;
* Doprinos ublažavanju posljedica nastalih uslijed pandemije COVID-19 kroz uvođenje mjera i protokola za sprečavanje širenja COVID-19 na prodajnim mjestima.

## 1.4. Očekivani rezultati mjere podrške investicijama za unapređenje i razvoj ruralne/lokalne tržišne infrastrukture

Mjera podrške investicijama za unapređenje i razvoj ruralne i lokalne tržišne infrastrukture će biti realizovana kroz ovaj javni poziv. Kroz provedbu navedene podrške očekuju se sljedeći rezultati:

* uspješno realizovano minimalno 10 investicijskih projekata koji se odnosi na unapređenu tržišnu infrastrukturu;
* Minimalno 200 lokalnih poljoprivrednih ili prehrambenih proizvođača, tradicionalnih zanatlija ili drugih proizvođača rukotvorina imaju pristup novim ili unapređenim postojećim prodajnim mjestima u svojim jedinicama lokalne samouprave (JLS) ili van njih;
* uvođenje dobre prakse u unapređenim prodajnim mjestima koja se odnosi na zaštitu prodavača, zaštitu okoliša i javnog zdravlja i sigurnosti hrane;
* Uvođenje COVID-19 protokola u najmanji 10 finansiranih projekata za unapređenje tržišne infrastrukture.

# PRAVILA JAVNOG POZIVA

Pravila javnog poziva definišu prihvatljive podnosioce prijava, aktivnosti i troškove, te osnovne kriterije i zahtjeve koje podnesene prijave moraju zadovoljiti kako bi bile uzete u obzir za sufinansiranje.

## 2.1. Prihvatljivi podnosioci prijava (ko može podnijeti prijavu za dodjelu bespovratnih sredstava)

Prihvatljivi podnosioci prijava za dodjelu bespovratnih sredstava u okviru mjere podrške investicijama za unapređenje i razvoj ruralne i lokalne tržišne infrastrukture su isključivo **jedinice lokalne samouprave (JLS).**

Podnosioci prijava mogu da podnesu prijave za **projekte definisane ovim javnim pozivom isključivo samostalno.** Prijave više podnosioca kroz jedan prijedlog neće biti uzete u obzir.

Podnosioci prijava mogu podnijeti **samo jednu prijavu** na ovaj javni poziv.

**Podnosioci prijava su odgovorni za realizaciju projekta uključujući i finansijske obaveze. Podnosilac prijave je dužan u prijavi navesti da li će po realizaciji investicije direktno upravljati sa infrastrukturom koja je predmet investicije ili će istu staviti na raspolaganje (upravljanje) drugom pravnom licu.**

Isti podnosioci prijava mogu biti podržani kroz projekat EU4AGRI samo jednom kroz istu mjeru podrške i najviše do 3 puta uzimajući u obzir sve javne pozive koji će biti objavljeni tokom trajanja projekta (od 2020. do 2024. godine) pod uslovom da su ispunili sve prethodne ugovorne obaveze iz ranijih javnih poziva projekta EU4AGRI.

Podnosioci prijava trebaju ispunjavati uslove definisane ovim smjernicama, odnosno prijedlog projekta treba da bude pripremljen u skladu sa zahtjevima i instrukcijama datim u smjernicama i prijavnom paketu, uključujući i obrazac projektnog prijedloga i druge odgovarajuće priloge. Također projektni prijedlog mora biti u skladu sa gore navedenim ciljevima te treba doprinijeti ostvarivanju očekivanih rezultata javnog poziva.

## 2.2. Neprihvatljivi podnosioci prijava

Projekat EU4AGRI neće odobriti podršku podnosiocima prijava koji:

* su dostavili neistinite i netačne informacije i prateću dokumentaciju;
* nemaju kapacitete da aktivno provode i kontrolišu predloženi projekat;
* imaju blokirane račune.

Dodatno, kod evaluacije podnosioca prijava razmatrat će se prihvatljivost njihovih poslovnih praksi. Projekat EU4AGRI neće odobriti podršku podnosiocima prijava koji:

* krše ili učestvuju u zloupotrebi ljudskih prava, uključujući prava manjinskih naroda;
* upotrebljavaju ili tolerišu prisilan ili nametnuti rad;
* upotrebljavaju ili tolerišu najgore oblike dječjeg rada;
* krše sankcije UN-a, relevantne konvencije, ugovore i rezolucije ili su na UN-ovim popisima o neprihvatljivosti.

##

## 2.3. Krajnji korisnici tržišne infrastrukture

Krajnji korisnici tržišne infrastrukture su lica koja se aktivno bave primarnom poljoprivrednom proizvodnjom, preradom poljoprivredno-prehrambenih proizvoda, starim zanatima i izradom rukotvorina i suvenira. To mogu biti fizička lica ili registrovani obrti, preduzeća ili zadruge kao i udruženja koja okupljaju mala poljoprivredna gazdinstva, žene ili mlade koji se bave primarnom poljoprivrednom proizvodnjom, preradom i proizvodnjom hrane, starim zanatima, proizvodnjom rukotvorina i suvenira itd.

Putem ove mjere bit će podržani tržišni infrastrukturni projekti koji će biti na raspolaganju prije svega lokalnim korisnicima koji se bave proizvodnjom unutar sljedećih sektora:

* Sektor voća i povrća uključujući masline i grožđe;
* Sektor stočarstva;
* Sektor mesa;
* Sektor mlijeka;
* Sektor pčelarstva;
* Sektor žitarica i uljarica;
* Sektor ljekobilja, aromatičnog bilja i gljiva (uključujući samoniklo ljekobilje);
* Sektor starih i tradicionalnih zanata i rukotvorina[[1]](#footnote-2).

## 2.4. Prihvatljiva geografska regija za projekte

U okviru ovog javnog poziva sve prijave za projekte koje će se izvoditi na teritoriji Bosne i Hercegovine se smatraju prihvatljivim.

## 2.5. Zahtjevi za ispunjenje standarda

Sve investicije finansirane kroz ovaj javni poziv će morati biti realizovane u skladu sa važećim zakonima, podzakonskim aktima i propisima koji se odnose ne samo na građenje nego i na uvjete korištenja investicije a koji su propisani od strane države BiH, entiteta, Brčko Distrikta i jedinice lokalne samouprave.

## 2.6. Visina bespovratnih sredstava kroz mjeru podrške razvoju ruralne i lokalne tržišne infrastrukture

### 2.6.1. Ukupna raspoloživa sredstva za finansiranje mjere podrške

Ukupna raspoloživa sredstva za finansiranje ove mjere podrške iznose do **1,95 miliona KM**. **Projekat EU4AGRI zadržava pravo da ne raspodijeli sva raspoloživa sredstva ili poništi javni poziv u slučaju da kvalitet projektnih prijedloga ne ispuni očekivanja i definisane kriterije.**

### 2.6.2. Visina pojedinačnih iznosa za finansiranje i udio sufinansiranja podnosioca prijave i partnera

Pojedinačna mjera podrške finansirana od strane projekta EU4AGRI može iznositi **minimalno 40.000 KM do maksimalno 200.000 KM bez PDV-a (ne uključuje obavezni dio sufinansiranja podnosioca prijave)**.

**Minimalno 30% ukupne investicije** se mora odnositi na izgradnju, rekonstrukciju ili sanaciju ili adaptaciju ili opremanje prodajnog mjesta, skladišta za čuvanje hrane (rashladne vitrine, druga oprema za adekvatno čuvanje hrane, itd.) dok maksimalni iznos nije ograničen i može iznositi do 100% ukupne investicije.

Podnosilac prijave mora osigurati vlastito sufinansiranje u iznosu od **minimalno 25%** ukupnog iznosa predložene investicije bez PDV-a. **Podnosilac prijave je u obavezi da plati PDV za svoj dio sufinansiranja predložene investicije ali isti ne može prikazati kao dio sufinansiranja.** JLS treba da uradi plaćanja prema dobavljačima sa PDV-om (projekat EU4AGRI kroz mjeru podrške finansira iznose bez PDV-a) te će naknadno kroz redovnu proceduru kod Uprave za indirektno oporezivanje BiH tražiti povrat PDV-a na iznos mjere podrške koji je finansira projekat EU4AGRI.

Podnosilac prijave će obezbijediti podatke o izdvojenim finansijskim sredstvima kroz prijavni obrazac i budžet, zajedno sa pismom namjere o minimalnom iznosu sufinansiranja.

U slučaju da podnosilac po provedbi projekta **ne ostvari planiranu razinu pokazatelja** navedenih u podnesenoj prijavi, projekat EU4AGRI ima pravo **zatražiti od podnosioca da izvrši povrat ukupnih (ili dijela) uplaćenih novčanih sredstava** srazmjerno neostvarenom udjelu pokazatelja.

## 2.7. Kriteriji za ocjenjivanje zaprimljenih prijava

Zaprimljene prijave za finansiranje putem mjere podrške investicijama za unapređenje i razvoj ruralne i lokalne tržišne infrastrukture će se evaluirati na osnovu niže opisanih **kriterija za ocjenu prihvatljivosti potencijalnih podnosilaca i njihovih prijava kao i za ocjenu samog projektnog prijedloga.** Opći kriteriji (2.7.1 i 2.7.2) kao i ocjena projektnog prijedloga (2.7.3.) se smatraju eliminatornim kriterijima te neispunjavanje istih, odnosno neispunjenje minimalnog bodovnog praga, povlači isključivanje prijave iz daljeg procesa ocjenjivanja.

### 2.7.1. Opći kriteriji prihvatljivosti (odnosi se na podnosioca prijava i projektni prijedlog)

1. Podnosilac prijave mora biti isključivo JLS koja ima namjeru da razvija ili unapređuje lokalnu tržišnu infrastrukturu za povećanje plasmana lokalnih poljoprivredno-prehrambenih proizvoda i zanatskih proizvoda;
2. Tražena podrška finansiranja od strane projekta EU4AGRI mora biti u rasponu od 40.000 KM do 200.000 KM bez PDV-a;
3. Podnosilac prijave mora osigurati novčano učešće od najmanje 25% (bez PDV-a) za sufinansiranje predložene investicije;
4. Kroz planirani projekat će se ostvariti direktna korist za najmanje 20 krajnjih korisnika[[2]](#footnote-3) što će se dokumentovati ugovorima o najmu/zakupu/korištenju/otkupu i sl. sa korisnicima;
5. Tržišna infrastruktura koja je predmet investicije (kao što su zelene pijace, tržnice i ostali prodajni objekti ili objekti za otkup i skladištenje) moraju biti u vlasništvu JLS (ili u vlasništvu privrednog subjekta čiji osnivač je JLS) ili JLS ima ugovor o korištenju, koncesiji ili zakupu na period od minimalno 10 godina od dana objave ovog javnog poziva;
6. Ukoliko je predmet investicije izgradnja tržišne infrastrukture zemljište na kojem će se ista realizovati mora biti u vlasništvu podnosioca prijave tj. JLS (ili u vlasništvu privrednog subjekta čiji osnivač je JLS) ili isti ima pravo korištenja za navedenu svrhu minimalno 10 godina od dana objave ovog javnog poziva;
7. Za investicije koje uključuju infrastrukturne radove (gradnja, rekonstrukcija, sanacija, adaptacija objekata i prateće infrastrukture u ovisnosti kako je to definirano važećom zakonskom regulativom, itd.) podnosilac prijave mora imati odgovarajuće dozvole propisane važećom zakonskom regulativom što svakako uključuje projektnu dokumentaciju i ispunjavanje minimalno tehničkih uslova propisane važećom zakonskom regulativom i pravilnicima;
8. Predloženi projekat će biti završen najkasnije 18 mjeseci od dana potpisivanja ugovora kao što je navedeno u prijavnom obrascu s tim da investicija mora da se završi u prvih 12 mjeseci dok se preostali period odnosi na realizaciju/završetak ostalih aktivnosti navedenih u projektnom prijedlogu;
9. Podnosilac prijave je dostavio potpuni prijavni paket na memorijskoj kartici (3 – Način podnošenja prijave). Potpunim prijavnim paketom se smatra prijava koja sadrži svu traženu dokumentaciju na memorijskoj kartici.

### 2.7.2. Opći kriteriji prihvatljivosti upravitelja tržišnom/ruralnom infrastrukturom

1. Tržišnom infrastrukturom mogu upravljati izravno JLS ili JLS mogu ustupiti tržišnu infrastrukturu na upravljanje sljedećim pravnim licima/organizacijama:
	1. Javna komunalna ili druga javna preduzeća koja su registrovana za obavljanje djelatnosti u

kojima se koristi predmetna infrastruktura;

* 1. Lokalne/regionalne razvojne agencije;
	2. Privatne firme;
	3. Zadruge i/ili fondacije/udruženja čija registracija uključuje aktivnosti vezane za korištenje predmetne infrastrukture, a koje je ovlastila JLS.

**NAPOMENA:** Projektni prijedlog podnosi isključivo JLS i ukoliko projektni prijedlog bude odobren za podršku i finansiranje od strane Projekta EU4AGRI, JLS je isključivo odgovorna za realizaciju svih projektnih aktivnosti uključujući nabavke, nadzor, izvještavanje itd. U slučaju da JLS već ima ugovorenog Upravitelja, to pravno lice ne može ni po kojem osnovu preuzeti implementaciju bilo koje aktivnosti iz projekta koji je odobren za podršku od strane Projekta EU4AGRI. Upravitelj samo upravlja predmetnim objektom ili infrastrukturom u ili za ime JLS.

**Ukoliko JLS planira tržišnu infrastrukturu dati na upravljanje drugom pravnom licu, to lice mora ispunjavati sljedeće obavezne kriterije:**

* Takva pravna lica/organizacije moraju imati minimalno tri godine iskustva u upravljanju sličnom tržišnom infrastrukturom te imati adekvatne ljudske i tehničke kapacitete da upravljaju predmetnom infrastrukturom;
* Upravitelj infrastrukture nije poslovao sa gubitkom u posljednje dvije godine 2019. i 2020.
* Pravno lice nema dospjelih a neizmirenih obaveza po osnovu poreza (direktni i indirektni porezi) i drugih davanja, uključujući i one prema uposlenicima, PDV-a, poreza na dobit i ostalih dospjelih a neizmirenih obaveza (dokaz: dostavljena poreska uvjerenja o izmirenim obavezama), uvjerenje ne starije od 1 mjeseca od dana objave ovog javnog poziva.

### 2.7.3. Ocjenjivanje projektnih prijedloga

Projekat EU4AGRI će ocjenjivati pristigle prijedloge na osnovu sljedećih kriterija:

* Relevantnost projekta
* Kvalitet i logika projekta
* Održivost projekta
* Projektni budžet

Prijava mora osvojiti minimalno 70% od maksimalnog broja bodova da bi bila bodovana u skladu sa kvalitativnim kriterijima.

### 2.7.4. Kvalitativni kriteriji za bodovanje dostavljenih prijava

U ocjenjivanju prijava, Projekat EU4AGRI će također uzeti u obzir i kvalitativne kriterije koji nisu eliminatorni i koriste se za bodovanje dostavljenih prijava. Kvalitativni kriteriji su:

* Planirani projekat će doprinijeti smanjenju generisanja otpada i unaprijediti upravljanje otpadom;
* Planirani projekat uključuje aktivnosti čija realizacija će olakšati pristup osobama sa invaliditetom infrastrukturi koja je predmet projektnog prijedloga;
* Planirani projekat uključuje aktivnosti čija realizacija će doprinijeti unapređenju radnog mjesta za osobe sa invaliditetom (posebna oprema i sl.);
* Planirani projekat će korisnicima (licima koja se bave poljoprivrednom proizvodnjom, preradom, zanatima ili izradom rukotvorina i suvenira) osigurati korištenje infrastrukture po povlaštenim cijenama;
* Planirani projekat uključuje korištenje obnovljivih izvora energije ili koristi mjere/tehnike štednje energenata – voda, struja, isl. (senzori za struju, vodu, itd.);
* Planirana investicija se realizuje u JLS čije sjedište je na nadmorskoj visini višoj od 600 m;
* Investicija je planirana na teritoriji jedinica lokalne samouprave (JLS) koje spadaju u nerazvijene u RS ili grupa IV u FBiH ili izrazito nerazvijene u RS ili grupa V u FBiH;
* Planirana investicija se realizuje u JLS čiji broj stanovnika je manji po km2 prema skali navedenoj u tabeli u poglavlju 4. Bodovanje i odabir korisnika bespovratnih sredstava, Tabela za ocjenjivanje projektnih prijedloga;
* Planirani projekat će uključiti više od minimalnog broja krajnjih korisnika - poljoprivrednih gazdinstva (više od 20 poljoprivrednih gazdinstava koja se bave ili će se baviti preradom poljoprivrednih proizvoda ili rukotvorinama);
* Ruralna/tržišna infrastruktura koja je predmetom investicije će se koristiti za plasiranje domaćih/lokalnih proizvoda (minimalno 70% domaćih/lokalnih proizvoda).

Detaljan opis ocjenjivanja projektnih prijedloga je opisan u poglavlju 4. *Bodovanje i odabir korisnika bespovratnih sredstava, Korak 2*.

## 2.8. Pravila za korištenje bespovratnih sredstava

Budžet predloženih investicijskih projekata (uključujući i sufinansiranje) kojeg pripremaju podnosioci prijava može sadržavati **prihvatljive i neprihvatljive investicije i troškove**, koji se odnose na predloženi projekat i nisu nastali prije datuma potpisivanja ugovora o dodjeli bespovratnih sredstava od strane projekta EU4AGRI, a u skladu sa ispod navedenom kategorizacijom. Ukoliko podnosilac prijave navede i neprihvatljive investicije i troškove, isti moraju biti jasno odvojeni od prihvatljivih investicija i troškova te propisno opisani. Kroz ovaj javni poziv je moguće finansirati **isključivo prihvatljive investicije i troškove**.

### 2.8.1. Prihvatljive investicije i troškovi

Podnosilac prijave će biti dužan pravdati trošak ukupnih sredstava predviđenih za realizaciju projekta, kako vlastitih tako i bespovratnih sredstava.

Da bi investicije i troškovi bili prihvatljivi potrebno je da budu:

1. neophodni za implementaciju predloženog projekta;
2. realni i predviđeni budžetom;
3. mjerljivi; i
4. nastali tokom implementacije projekta.

Ova kategorizacija se odnosi kako na sredstva projekta EU4AGRI, tako i na sredstva osigurana od podnosioca prijave. U određenim slučajevima se može desiti da je podnosilac prijave već započeo investiciju (na primjer izgradnja objekata) te se u takvim slučajevima mogu prikazati samo troškovi vezani za tu investiciju koji će nastati nakon potpisivanje ugovora sa projektom EU4AGRI (fazna izgradnja). Podnosilac prijave ranije uložena sredstva ne može prikazivati kao vlastiti udio u sufinansiranju.

Prihvatljive investicije i troškovi se odnose na **izgradnju novih ili rekonstrukcija/sanaciju/adaptaciju postojećih objekata,** **nabavku opreme, mašina, alata, komunikacijskih uređaja, hardvera i softvera za kontrolu, praćenje, upravljanje i nadzor procesa prodaje i skladištenja, profesionalnih i konsultantskih usluga** te ostalih roba, a kako je navedeno nastavku.

Izgradnja – prodajno i promotivna infrastruktura na teritoriji JLS:

* Izgradnja i/ili rekonstrukcija i/ili sanacija i/ili adaptacija i/ili opremanje objekata u vlasništvu JLS sa ciljem stavljanje istih na raspolaganje gazdinstvima, preduzećima, zadrugama ili drugim pravnim licima u svrhu otkupa, skladištenja, prodaje i degustacije lokalnih poljoprivredno-prehrambenih proizvoda;
* Izgradnja i/ili rekonstrukcija i/ili sanacija i/ili adaptacija i/ili opremanje javnih prodajnih mjesta (na primjer zelenih pijaca, ili prodajnih mjesta na regionalnim i magistralnima putevima) uključujući:
	1. podizanje uslova ispunjavanja minimalnih standarda za prodaju poljoprivredno prehrambenih proizvoda i poboljšanje infrastrukture unutar tih objekata kao što su podovi, štandovi, odvodi, hidrantske mreže, izgradnja ili sanacija postojećih sanitarnih čvorova, uvođenje električne energije[[3]](#footnote-4) i energije iz obnovljenih izvora (npr. solarni paneli), vode, grijanja i pristupa Internetu i ostala komunikacijska sredstva;
	2. poboljšanje prodajnih mjesta za lokalne domaće svježe i prerađene proizvode kako bi se ispunili minimalni tehnički uslovi higijene i čuvanja kvaliteta proizvoda kao što su rashladne i izložbene vitrine itd.;
* Izgradnja i/ili rekonstrukcija i/ili sanacija i/ili adaptacija pristupnih puteva pijacama ili prodajnim mjestima za osobe sa invaliditetom kao i prilagođavanje zajedničkih prostorija njihovim potrebama (mokri čvorovi, pristupne rampe, liftovi, i sl.);
* Investicije u stvaranje uslova za rad osoba sa invaliditetom (radna mjesta prilagođena osobama sa invaliditetom – organizacija prostora koja omogućava rad osoba sa poteškoćama u kretanju, svjetlosna i zvučna signalizacija za osobe sa oštećenim sluhom ili vidom, i sl.);
* Izgradnja i/ili rekonstrukcija i/ili sanacija i/ili adaptacija i/ili opremanje skladišta i hladnjača za čuvanje proizvoda;
* Izgradnja i/ili rekonstrukcija i/ili sanacija i/ili adaptacija i/ili opremanje odlagališta otpada u sklopu javnih prodajnih mjesta;
* Nabavka mobilnih štandova za sezonsku prodaju specijaliziranih proizvoda[[4]](#footnote-5) (sezonski marketi i sajmovi);
* Izgradnja i/ili rekonstrukcija i/ili sanacija i/ili adaptacija i/ili opremanje stočnih pijaca uključujući izgradnju boksova za razdvajanje stoke, kolske vage, stočne vage, sistemi za pojenje, jasle, vezovi, izgradnja nastrešnica i skladišta za stočnu hranu, tovarne rampe za stoku;
* Izgradnja i/ili rekonstrukcija i/ili sanacija i/ili adaptacija i/ili opremanje prostora za upravljanje stočnom pijacom uključujući i veterinarsku kontrolu sa pratećim objektima (ostave, sanitarni čvor, itd.);
* Izgradnja i/ili rekonstrukcija i/ili sanacija i/ili adaptacija i/ili opremanje javnih sanitarnih čvorova za izlagače stoke na stočnoj pijaci i posjetioce.

Oprema:

* Opremanje specijalizovanih prodajnih mjesta i štandova na zelenim pijacama za prodaju kvarljivih poljoprivredno-prehrambenih proizvoda kao što su meso i proizvodi od mesa, mlijeka i mliječnih proizvoda i drugo kvarljivo voće, povrće i prerađevine od voća i povrća sa opremom za adekvatno izlaganje, čuvanje i skladištenje proizvoda uključujući rashladne i izložbene vitrine, plusne i minusne hladnjače i frižideri odgovarajućih zapreminina, vage, oprema za sjeckanje i pakovanje, mljekomat, jajomat, itd.;
* Opremanje objekata za direktnu prodaju lokalnih prehrambenih i neprehrambenih proizvoda i/ili degustaciju lokalnih proizvoda (prodajni stolovi, hladne vitrine, promotivni štandovi itd.);
* Opremanje prodajnih mjesta opremom koja će omogućiti/olakšati rad osoba sa invaliditetom;
* Hardvere i softvere za praćenje i vođenje evidencije, upravljanje zelenim i stočnim pijacama i posebnim prodajnim mjestima, oprema za nadzor i telekomunikacijska oprema, zaštitna oprema i sredstva za dezinfekciju proizvoda, ambalaže i osoblja.

Konsultantske usluge/tehnička podrška:

* Provođenje tehničkog nadzora kod investicija koje se tiču izgradnje (uključujući rekonstrukciju, adaptaciju, sanaciju i sl.);
* Izrada i implementacija protokola za sigurnu manipulaciju i prodaju poljoprivredno prehrambenih proizvoda u uslovima pandemije COVID-19;
* Izrada web stranice za promociju proizvoda i poboljšanje prodaje;
* Unapređenje znanja i vještina upravitelja prodajnih mjesta i zelenih pijaca (menadžment, marketing, promocija);
* Unapređenje znanja i vještina krajnjih korisnika na polju promocije i prodaje proizvoda;
* Unapređenje znanja krajnjih korisnika o higijenskim standardima i sigurnom postupanju sa hranom i drugim proizvodima;
* Usluga obuke za sanitarni minimum i pribavljanje sanitarnih knjižica za prodavače koji su u direktnom doticaju sa hranom;
* Usluga mikrobiološke analize proizvoda krajnjih korisnika u toku trajanja projekta – važi za kvarljivu robu, mliječne, mesne proizvode;
* Izrada dizajna i projektne dokumentacije za mobilne štandove i prodajna mjesta.

Sljedeći troškovi za **građevinske radove** su prihvatljivi:

* Rušenje i demontaža;
* Betonski radovi;
* Armirano-betonski radovi;
* Instalaterski radovi;
* Stolarski radovi;
* Zidarski radovi;
* Izolacioni radovi;
* Krovnopokrivački radovi;
* Gotove konstrukcije i elementi;
* Protivpožarni rezervoari i hidrantske mreže.

Sljedeći troškovi za **zanatske radove** su prihvatljivi:

* Limarski radovi;
* Fasadni radovi;
* Stolarski radovi;
* Bravarski radovi;
* Staklorezački radovi;
* Gipsani radovi;
* Podne i zidne obloge;
* Kamenorezački radovi;
* Keramički radovi;
* Podopolagački radovi;
* Molerski radovi i tapaciranje.

Sljedeći troškovi za **radove na instalacijama** su prihvatljivi:

* Elektro-instalacioni radovi;
* Vodovodni i kanalizacioni radovi;
* Gasne instalacije;
* Telekomunikacijske instalacije;
* Instalacije protivpožarnih rezervoara i hidrantske mreže.

Sljedeći troškovi za **konsultantske usluge** (angažman konsultanata, stručni treninzi i slično) su prihvatljivi:

* Stručna pomoć u provođenju tehničkog nadzora kod investicija koje se tiču izgradnje (uključujući rekonstrukciju, adaptaciju, sanaciju i sl.);
* Stručnu pomoć u primjeni tehnologija čuvanja, pakovanja i skladištenja proizvoda;
* Stručnu pomoć u promovisanju i marketingu, te obuci prodavača u promovisanju i prodaji lokalnih proizvoda;
* Stručnu pomoć u dizajnu štandova i uređenje prodajnih prostora uključujući zelene pijace i sezonska prodajna mjesta;
* Stručnu pomoć za poboljšanje higijenskih uslova i sigurnom postupanju sa hranom;
* Analizu kvaliteta prehrambenih proizvoda u akreditiranim laboratorijama i stručna pomoć u poboljšanju higijene i sigurnosti proizvoda.

**NAPOMENA: Troškovi konsultantskih usluga ne mogu iznositi više od 8% ukupnih prihvatljivih troškova predloženog budžeta.**

### 2.8.2. Neprihvatljive investicije i troškovi

Neprihvatljive investicije i troškovi se ne mogu finansirati kroz ovaj javni poziv niti kroz sopstvena sredstva podnosioca prijave i oni su:

* Troškovi plata i naknada za podnosioca projekta i krajnjih korisnika, službenika i administracije JLS/kantona, poljoprivrednih gazdinstava i uprava zadruga, preduzeća, udruženja i drugih pravnih lica koji su ovlašteni za upravljanje prodajnih mjesta i pijaca i ostala tržišna infrastruktura;
* Nabavka opreme, mašina, alata, komunikacijskih uređaja, hardvera i softvera te ostalih roba (djelomična ili potpuna) izvršena na osnovu donacija i poklona ili podrške u okviru međunarodnih projekata, donacija, odnosno iz bespovratnih sredstava bilo kojeg nivoa vlasti u BiH;
* Nabavka korištene opreme, građevinskog materijala i slično;
* Popravka postojeće opreme;
* Kupovina poljoprivrednog i građevinskog zemljišta i već postojećih zgrada i objekata;
* Kupovina, obnova, rekonstrukcija, modernizacija objekata za najam ili prodaju;
* Izgradnja/rekonstrukcija/adaptacija/sanacija objekata za osobnu upotrebu;
* Međunarodna putovanja;
* Nabavka sirovina i poluproizvoda;
* Nabavka vozila svih kategorija;
* Porezi, PDV, carinske, uvozne dažbine i ostale naknade državi te usluge špedicije;
* Bankarski troškovi, troškovi garancija i slični troškovi;
* Troškovi konverzije, troškovi kursnih razlika i naknada;
* Kazne, finansijski penali i sudski troškovi;
* Troškovi održavanja, amortizacije ili zakupa;
* Troškovi iznajmljivanja zemljišta, opreme, mašina ili prostora;
* Plaćanje u naturi i kompenzacija koja nije provedena preko poslovnog računa;
* Nabavka izvršena putem lizinga;
* Troškovi uređenja parcela nastali prije pripremnih građevinskih radova na izgradnji objekata (uklanjanje vegetacije, ravnanje terena itd.);
* Svi ostali troškovi koji nisu navedeni kao prihvatljivi.

### 2.8.3. Procjena troškova i proces nabavki

Podnosilac prijave će za potrebu pripreme projektnog prijedloga napraviti internu procjenu troškova u *Excel* dokumentu prema realnim tržišnim cijenama za sve stavke koje su predmetom nabavke. Ukoliko projekat bude odobren, podnosilac prijave se obavezuje da provede postupak javnih nabavki u skladu sa zakonom, te da osigura nadzor i kontrolu kvalitete nad izvedenim radovima i drugim investicijama koje su predmetom projektnog prijedloga.

### 2.8.4. Lista prihvatljivih zemaljaporijekla kupljene robe

Roba koja je predmet investicije mora biti porijeklom iz zemalja prihvatljivih za EU, osim u slučaju da je vrijednosti robe bez PDV-a ispod praga konkurentskog postupka od 100.000 Eura.

Prihvatljive zemlje su:

Austrija, Belgija, Bugarska, Češka Republika, Hrvatska, Kipar, Danska, Estonija, Finska, Francuska, Njemačka, Grčka, Mađarska, Irska, Italija, Letonija, Litvanija, Luksemburg, Malta, Holandija, Poljska, Portugal, Rumunija, Slovačka, Slovenija, Španija, Švedska, Velika Britanija, Albanija, Bosna i Hercegovina, Crna Gora, Srbija, Turska, Sjeverna Makedonija, Island, Lihtenštajn, Norveška, Alžir, Jermenija, Azerbejdžan, Belorusija, Egipat, Gruzija, Izrael, Jordan, Liban, Libija, Moldavija, Maroko, Sirija, Tunis, Ukrajina i Palestina i Kosovo.

## 2.9. Rokovi završetka predloženog projekta

Maksimalno trajanje projekta je 18 mjeseci s tim da:

1. Sve aktivnosti koje se odnose na građevinske radove, nabavku opreme, ugradnju opreme, nabavku mašina i isporuku radova moraju biti završene u roku od 12 mjeseci od datuma potpisivanja ugovora;
2. Sve aktivnosti koje se odnose na konsultantske usluge i realizaciju ostalih aktivnosti u cilju ispunjenja očekivanih rezultata (npr. obuke za sanitarni minimum, praćenje prodaje domaćih/lokalnih proizvoda, itd.) projektnog prijedloga moraju biti završeni u roku od 18 mjeseci od datuma potpisivanja ugovora.

Svi zaprimljeni projekti čiji predviđeni rokovi završetka pod tačkom 1. prelazi 12 mjeseci i pod tačkom 2. prelaze 18 mjeseci će se smatrati neprihvatljivim i biće odbijeni.

Investicijski projekti koji obuhvataju građevinske radove čija je realizacija u toku imaju pravo prijave na ovaj poziv, vodeći računa o iznad navedenom krajnjem roku za realizaciju te činjenici da će se svi troškovi nastali prije potpisivanja ugovora smatrati neprihvatljivim.

# NAČIN PODNOŠENJA PRIJAVA

Prijave za podrškutrebaju biti dostavljene u formi koju propisuje ovaj poziv, uključujući sve tražene priloge i dokumentaciju. Prijave se podnose na jednom od službenih jezika BiH. Rukom pisane i nepotpune prijave se neće uzeti u razmatranje.

## 3.1. Potrebna dokumentacija

Opća dokumentacija koju trebaju da dostave svi podnosioci prijava, što predstavlja eliminacijski kriterij, je:

1. **Prijavni obrazac** (Prilog 1) – *original;*
2. **Budžet projekta** (Prilog 2) *– original;*
3. **Logički okvir** (Prilog 3) *– original;*
4. **Plan aktivnosti** (Prilog 4) *– original;*
5. **Pismo namjere** sa planiranim iznosom sufinansiranja podnosioca prijave (Prilog 5) – *original;*
6. **Pismo namjere o broju krajnjih korisnika** i dodjeli subvencionirane cijene za korištenje ruralne/tržišne infrastrukture (Prilog 6) - *original*;
7. **Osnovne informacije sa listom za provjeru** (Prilog 7);
8. **Kopija poreskog uvjerenja o izmirenim obavezama** (direktni porezi), uvjerenje ne starije od 1 mjeseca od dana objave ovog javnog poziva – *original ili ovjerena kopija;*
9. **Potvrda da bankovni račun nije blokiran** (odnosi se na sve račune koje posjeduje JLS) – *original ili ovjerena kopija*;
10. **Važeće dozvole i dokumenti za izgradnju** i/ili rekonstrukciju i/ili sanaciju i/ili adaptacijuobjekata izdati od nadležnih organa (dokaz: dostavljene važeće dozvole i dokumentacija, što uključuje građevinsku dozvolu, dokaz o vlasništvu nad zemljištem na kome je planirana izgradnja ili nad objektom koji je predmet rekonstrukcije/sanacije/adaptacije ili ugovor o korištenju zemljišta ili objekta čije trajanje ne može biti kraće od 10 godina od datuma objave ovog Javnog poziva). Ukoliko za planirane radove (gore pobrojani) koji su predmet projektnog prijedloga nije potrebna građevinska dozvola podnosilac je obavezan dostaviti dokaz o tome – mišljenje/potvrdu nadležnog organa (samo ukoliko projekti uključuju građevinske radove) – *ovjerena kopija;*
11. **Dijelovi projektne dokumentacije** (tlocrt, presjek, idejno rješenje, crtež i dizajn specijaliziranih prodajnih mjesta na pijaci ili na sezonskim tržnicama, sajmovima itd.) infrastrukture koja je predmet projektnog prijedloga (u slučaju izgradnje/rekonstrukcije/sanacije/adaptacije ali i u slučaju opremanja infrastrukture prihvatljivom opremom) *– kopija*;
12. **Certifikat standarda kontrole kvalitete** i sl. (važeći certifikat BFC ili drugi ukoliko postoji) *– kopija*;
13. **Interna procjena troškova** u Excel formatu po realnim tržišnim cijenama *– original;*
14. **Ugovor o korištenju, koncesiji ili zakupu** zemljišta ili objekata na minimalno 10 godina od dana objave ovog javnog poziva (ukoliko je relevantno) – *ovjerena kopija*;
15. **Upotrebna dozvola** za postojeću infrastrukturu (u slučaju opremanja infrastrukture prihvatljivom opremom i/ili pružanja konsultantskih usluga) *– kopija;*
16. **Izjava da nije osuđivan za kazneno djelo** vezano za svoje poslovanje na temelju pravosnažne presude (izjavu samostalno priprema, potpisuje i ovjerava podnosilac prijave) ***-*** *original.*

Pored opće dokumentacije, podnosioci prijava trebaju da dostave i specifičnu dokumentaciju u slučaju da će podnosilac prijave dati trećem licu (ovlaštenom upravitelju) na upravljanje predmetni objekat/infrastrukturu.

**Specifična dokumentacija ovlaštenog upravitelja tržišnom infrastrukturom**

1. **Kopija rješenja o registraciji** ovlaštenog upravitelja (prva i zadnja ukoliko je bilo izmjena i dopuna);
2. **Kopija financijskih izvještaja** za 2019. i 2020. godinu;
3. **Kopija liste stalne imovine** ovjerena od računovodstvenog servisa, ovlaštenog knjigovođe, i slično za 2020. godinu;
4. **Kopija evidencije uposlenih osoba** izdata od nadležne poreske uprave, ne starija od 1 mjeseca od dana objave ovog javnog poziva;
5. **Biografija direktora i zaposlenog osoblja** koje će biti direktno uključeno u upravljanje tržišnom infrastrukturom koja je predmet prijave na javni poziv;
6. **Kopija poreskih uvjerenja** o izmirenim obavezama (direktni i indirektni), uvjerenje ne starije od 1 mjeseca od dana objave ovog javnog poziva;
7. **Izjava da nije u postupku predstečajne nagodbe ili likvidacije** (izjavu samostalno priprema, potpisuje i ovjerava upravitelj*)**- original*;
8. **Izjava da nije osuđivan za kazneno djelo** vezano za svoje poslovanje na temelju pravosnažne presude (izjavu samostalno priprema, potpisuje i ovjerava upravitelj) ***-*** *original.*

##

**UNDP zadržava pravo zatražiti dodatne dokumente kako bi se verificirali navodi iz prijavnog paketa.**

## 3.2. Način dostave prijave

Popunjen, potpisani i ovjeren obrazac prijave i prateću dokumentaciju potrebno je dostaviti **isključivo u elektronskoj formi** na USB memorijskoj kartici. Svaki dokument koji se dostavlja mora biti spašen na USB kao poseban elektronski dokument pod odgovarajućim nazivom nazivom (slijediti nazive dokumenata koji su prikazani gore BOLD tekstom npr. Rješenje o registraciji, Kopija lične karte, Kopija građevinske dozvole, itd.). Bilo kakvo odstupanje od zadane konvencije naziva dokumenata će se smatrati razlogom za odbijanje prijave (moguće je dostaviti dodatne dokumente koji slijede logiku konvencije naziva dokumenata – kratak naziv dokumenta sa 10-50 karaktera).

Na koverti je potrebno naznačiti naziv poziva: **„Projekat EU4AGRI: Poziv potencijalnim korisnicima bespovratnih sredstava za mjeru podrške investicijama za unapređenje i razvoj ruralne/lokalne tržišne infrastrukture“**. Nadalje, na koverti je potrebno naznačiti i puni naziv i adresu podnosioca prijave te naglasiti slijedeće: „Ne otvarati prije zvaničnog otvaranja“.

Prijave sa pratećom dokumentacijom na USB/memorijskoj kartici moraju biti dostavljene u zatvorenoj koverti preporučenom ili brzom poštom na sljedeću adresu:

**Razvojni program Ujedinjenih nacija (UNDP)**

**Projekat EU4AGRI**

**UN HOUSE**

**Zmaja od Bosne bb, 71 000 Sarajevo**

Prijave dostavljene drugim putem (npr. putem faksa ili e-maila), neće biti uzete u razmatranje. **Lična dostava nije prihvatljiva**. Projekat EU4AGRI neće ni u kojem trenutku raditi povrat dostavljene dokumentacije (USB ili memorijske kartice).

## 3.5. Krajnji rok za podnošenje prijave

Krajnji rok za podnošenje prijava je **18. juni 2021. godine do 15:00 sati**, što potvrđuje datum na otpremnici ili poštanski žig na koverti u kojoj se nalazi USB ili memorijska kartica. Prijave podnesene nakon isteka roka se neće uzeti u razmatranje.

## 3.4. Dodatne informacije

Dodatna pitanja u vezi ovog poziva se mogu dostaviti putem formulara za pitanja na web stranici projekta <https://eu4agri.ba/postavi-pitanje> u periodu od 10.05. do 10.06.2021. godine. Svi upiti koji stignu prije i poslije navedenog roka se neće odgovarati. Prije postavljanja pitanja zainteresovani podnosioci prijava trebaju pažljivo pročitate dokument Smjernice za podnosioce prijava i postojeća pitanja i odgovore vezane za ovaj javni poziv. Projekat neće odgovarati na već odgovorena pitanja.

Pored toga, projekat EU4AGRI zadržava pravo da ne ponudi odgovor na generalna, nepotpuna i/ili neprecizna pitanja (npr. ukoliko se odgovor na pitanje nalazi u dokumentu Smjernice za podnosioce prijava ili su pitanja već adresirana u sekciji Pitanja i odgovori, i slično), te na pitanja koja se odnose na tehničku pomoć i/ili savjetovanje vezano za pripremu projektnog prijedloga ili prijave.

Svi odgovori na pitanja koji mogu biti relevantni i za ostale podnosioce prijava, redovno će se objavljivati na web stranici UNDP-a: [www.ba.undp.org](http://www.ba.undp.org/) i na stranici projekta [www.eu](http://www.eu)4agri.ba.

## 3.5. Informisanje potencijalnih podnosioca prijava o javnom pozivu

Projekat EU4AGRI će organizirati do dvije info sesije putem *Zoom* ili *MS Teams* platforme za sve zainteresirane/potencijalne podnosioce prijava da bi se detaljno objasnila pravila javnog poziva i odgovorilo na pitanja u vezi sa smjernicama i kriterijima. Prva Info sesija se organizira do 15 dana nakon objave poziva, a druga Info sesija (po potrebi) do 25 dana od objave poziva. Tokom sesija potencijalni podnosioci prijava će imati priliku postavljati pitanja o javnom pozivu.

Tačno vrijeme održavanja info sesija će biti objavljeno i na stranici projekta [www.eu4agri.ba](http://www.eu4agri.ba), https://www.facebook.com/eu4agri i UNDP web stranici [www.ba.undp.org](http://www.ba.undp.org) kao i putem medija.

# BODOVANJE I ODABIR KORISNIKA BESPOVRATNIH SREDSTAVA

Podnesene prijave će provjeravati i ocjenjivati Komisija sastavljena od imenovanih predstavnika UNDP-a. Predstavnici relevantnih institucija (članovi Sektorske radne grupe za poljoprivredu i ruralni razvoj u okviru Projekta EU4AGRI) će također učestvovati u čitavom procesu provjere i ocjenjivanja pristiglih prijava.

Sve dostavljene prijave će se ocjenjivati u četiri koraka, u skladu sa ispod propisanim kriterijima. Prvi korak je eliminatoran i predstavlja provjeru administrativne usklađenosti i ispunjenost općih kriterija. Drugi korak predstavlja ocjenu podnesenog prijedloga u skladu sa tabelom za ocjenjivanje projektnih prijedloga (uključujući i procjenu održivosti projekta). Ovaj korak je eliminatoran ukoliko sam projekat bude ocijenjen sa manje od 70% bodova (nakon kontrole i eventualne dopune i/ili usklađivanja). Treći korak predstavlja ocjenu kvalitativnih kriterija definisanih u poglavlju 2.7.4. za sve projektne prijedloge koji dobiju minimalno 70% bodova u drugom koraku. Četvrti korak podrazumijeva terensku provjeru projektnih prijedloga koji su prošli korake 1, 2 i 3.

**Korak 1: Otvaranje pristiglih prijava, provjera administrativne usklađenosti i ispunjenosti općih kriterija**

U sklopu prvog koraka, po prijemu i otvaranju prijava, provjerava se njihova usklađenost s administrativnim te općim kriterijima (poglavlje 2.7.1., 2.7.2.).

Ukoliko podnesena prijava ne zadovoljava navedene zahtjeve, odnosno **ukoliko je odgovor na bilo koje pitanje u tabeli koja se odnosi na poglavlja 2.7.1., 2.7.2. „NE“, prijava neće biti dalje razmatrana.**

**Korak 2: Ocjenjivanje projektnog prijedloga**

Prijave koje su prošle prvu administrativnu provjeru i provjeru ispunjenosti općih kriterija, biti će podvrgnute ocjenjivanju samog projektnog prijedloga.

Projektni prijedlog će se ocijeniti u skladu sa dolje prikazanom tabelom za ocjenjivanje projekata:

TABELA ZA OCJENJIVANJE PROJEKTNIH PRIJEDLOGA

|  |  |
| --- | --- |
| **Osnovni kriteriji: relevantnost projekta** | **Maksimalan broj bodova** |
| **20** |
| **Koliko je projekat relevantan u odnosu na ciljeve javnog poziva? U kojoj mjeri doprinosi navedenim razvojnim prioritetima lokalne zajednice, malih poljoprivrednih gazdinstava, tržišta ili poslovnog okruženja (u ovom momentu ili u budućnosti)? U kojoj mjeri projekat cilja grupe koje su prioritetno navedene u javnom pozivu?***U ovom dijelu boduje se veza između ciljeva projekta te jednog od ciljeva javnog poziva. Veći broj bodova dodijelit će se projektima kod kojih postoji jasna veza između ciljeva projekta i elemenata projekta sa ciljevima javnog poziva, tj. kod kojih je veza jasno opisana i značajna te projekat nedvojbeno doprinosi ostvarenju većeg broja ciljeva Javnog poziva. Ocjena odražava procjenu kvalitete, valjanosti i robusnosti predložene ideje i dokaz tržišnog nedostatka uzetog kao opravdanje za investiciju.* | 0-10 |
| **Da li su izazovi i potrebe lokalne zajednice i ciljnih grupa detaljno opisani? Da li****predložene aktivnosti na zadovoljavajući način odgovaraju na utvrđene potrebe? Da li je projekat direktno vezan za prioritete definisane u lokalnoj razvojnoj strategiji?***U ovom dijelu boduje se sveobuhvatna analiza problema, uključujući povezanost sa potrebama sektora i ciljne grupe te lokalnim strateškim dokumentima. Veći broj bodova dodijelit će se prijavama koje su podržane dokumentima koji sadrže analizu potreba i nedostataka (provedena istraživanja, studije i analize, lokalne razvojne strategije, itd.) kao i odgovarajući odgovor projekta na uočene potrebe i nedostatke područja na kojem se projekat provodi, a u skladu sa prioritetima lokalnih strateških dokumenata.*  | 0-5 |
| **U kojoj mjeri će projekat imati uticaj na lokalnu ekonomiju, uključujući promociju i povećanje prodaje lokalnih poljoprivredno prehrambenih i nepoljoprivrednih proizvoda (rukotvorine)? U kojoj mjeri će projekat imati uticaj na razvoj ruralnih područja u lokalnim zajednicama?***U ovom dijelu boduje se uticaj projekta na ekonomsku situaciju područja na kojem se projekat provodi. Veći broj bodova dodijelit će se prijavama koje svojim aktivnostima direktno utiču na očuvanje radnih mjesta, povećanje prodaje proizvoda i tako prihoda poljoprivrednih gazdinstava i doprinose razvoju ruralnih područja gdje se projekat provodi.*  | 0-5 |
| **Osnovni kriteriji: kvalitet i logika projekta** | **Maksimalan broj bodova** |
| **40** |
| **Projekat je jasan, logičan i relevantan u odnosu na očekivane rezultate.***U ovom dijelu boduje se kvalitet dizajna projekta i veći broj bodova dodijelit će se prijavama koje kombinuju i investicije i više pratećih aktivnosti, koje vode do ostvarenja očekivanih rezultata, odnosno do ispunjenja ciljeva projekta .* | 0-10 |
| ***Projekat uvodi poboljšanje prodajnih mjesta, metoda prodaje i promocije i vidljivosti prodajnog mjesta.*** *U ovom dijelu boduje se na koji način projekat uvodi nova vizualno atraktivna prodajna mjesta kako bi se poboljšala prodaja i otvarala nova visokovrijedna tržišta lokalnim proizvodima. Veći broj bodova dodijelit će se prijavama koje svojim aktivnostima uvode nova uslovna i atraktivna prodajna mjesta sa jasnim uticajem na povećanje prodaje proizvoda poljoprivrednih gazdinstava.*  | 0-10 |
| ***Projekat uvodi unapređenje higijene prodajnog mjesta i sigurnosti poljoprivredno prehrambenih proizvoda na način da se proizvodi čuvaju na adekvatan način i da se spriječi njihova kontaminacija u dodiru s ljudima, te u konačnici zaštiti zdravlje kupaca.****U ovom dijelu boduje se stepen higijenskih i sanitarnih uslova, te način zaštite prehrambenih proizvoda od kontaminacije i kvarljivosti odnosno zdravstvena sigurnost i ispravnost hrane. Veći broj bodova dodijelit će se prijavama koje svojim aktivnostima u većoj mjeri doprinose unapređenju higijenskih uslova i sigurnosti hrane.* | 0-10 |
| ***Projekat doprinosi poboljšanju*** ***uslova rada na radnim mjestima, i zaštite zdravlja prodavača, ukoliko se radi o postojećem objektu ili se projektom kreiraju prodajna mjesta koja osiguravaju adekvatne uslove za rad i zaštitu zdravlja prodavača, a ujedno su u skladu sa svim propisanim normama koje definišu rad ovakvih objekata.****U ovom dijelu boduje se na koji način projekat adresira uslove rada prodavača i zaštite njegovog zdravlja. Veći broj bodova dodijelit će se prijavama koje svojim aktivnostima u većoj mjeri doprinose poboljšanju postojećih uslova rada prodavača, zaštiti zdravlja prodavača (ukoliko se radi o postojećim objektima) i/ili kreiranju prodajnih mjesta čiji radni uslovi zadovoljavaju ne samo zakonom propisane norme nego i dodatne standarde i norme koji doprinose unapređenju uslova rada i očuvanju zdravlja prodavača.*  | 0-10 |
| **Osnovni kriteriji: održivost projekta** | **Maksimalan broj bodova** |
| **20** |
| **Projektni rezultati su održivi u smislu nastavka funkcionisanja/finansiranja relevantnih aktivnosti i nakon završetka projekta.***U ovom dijelu boduje se održivost rezultata projekta kao i uključenost mjera koje će osigurati trajanje rezultata projekta i nakon završetka istog. Veći broj bodova dodijelit će se projektima sa jasno dokazanim elementima održivosti projekta nakon završetka istog, a putem dostave statističkih podataka, iz zvaničnih/neovisnih izvora i studija o značajnom uticaju projekta kroz duži vremenski period nakon završetka njegovog provođenja.*  | 0-10 |
| **Kvalitet upravljačke strukture postavljene od strane JLS da upravlja infrastrukturom.***U ovom dijelu se boduje upravljačka struktura koja će u ime JLS da upravlja tržišnom infrastrukturom koja je predmet prijave. Veći broj bodova dodijelit će se projektima sa dostavljenim dokazima da osoblje upravljačke strukture, postavljene od strane JLS, ima adekvatno obrazovanje, dugo iskustvo u upravljanje sličnom infrastrukturom kao i poznavanje promocije i prodaje lokanih proizvoda.*  | 0-5 |
| **Projekat ima višestruki efekat na lokalni razvoj.***U ovom dijelu boduje se višestruki efekat projekta na lokalni razvoj. Veći broj bodova dodijelit će se projektima sa jasno vidljivim efektom poluge kojim će se direktno stvoriti osnova za provođenje drugih projekata/aktivnosti lokalnog razvoja.*  | 0-5 |
| **Generalni kriterij: projektni budžet** | **Maksimalan broj bodova** |
| **20** |
| **Predloženi budžet je realan, jasan i povezan sa očekivanim rezultatima.***U ovom dijelu boduje se tačnost, adekvatnost i realnost budžeta. Veći broj bodova dodijelit će se projektima sa jasno razrađenim budžetskim stavkama, direktno povezanim sa planiranim aktivnostima i rezultatima, te koji jasno i tačno prikazuje sufinansiranje vlastitim ili sredstvima iz drugih izvora, a dostavljena prijava (i ostali prilozi) sadržava dovoljno dokaza i informacija u svrhu provjere realnosti budžeta.* | 0-15 |
| **Predloženi budžet sadrži jasna narativna pojašnjenja pojedinačnih stavki.***Veći broj bodova dodijelit će se projektima sa jasno navedenim narativnim pojašnjenjima predloženog budžeta, koja opisuju detaljno budžetske stavke, jedinične troškove i mjere, kao i detaljna narativna pojašnjenja predloženog budžeta, tj. budžetskih stavki, jediničnih troškova i mjera, kao ostale i relevantne komentare i informacije, uključujući i one vezane za sufinansiranje iz vlastitih ili ostalih izvora.* | 0-5 |
| **Ukupan broj bodova:** | **100** |

Ukoliko prijava osvoji manje od 70 bodova ista dalje neće biti razmatrana.

**Korak 3: Bodovanje prijava**

Prijave koje su zadovoljile administrativnu provjeru, ispunile opće kriterije prihvatljivosti podnosioca prijava te čiji su projektni prijedlozi ocjenjeni pozitivno, dodatno se ocjenjuju na osnovu definisanih kriterija za bodovanje prijava u poglavlju 2.7.4. *Kvalitativni kriteriji za bodovanje prijava*, kako je opisano u nastavku.

|  |  |  |  |
| --- | --- | --- | --- |
| **Kvalitativni kriteriji za bodovanje prijava** | **Broj bodova** | **Maksimalan broj bodova** | **Verifikacija** |
| Planirani projekat će doprinijeti smanjenju generisanja otpada i unaprijediti upravljanje otpadom | DA – 20Djelimično – 10NE - 0 | 20 | Projektni prijedlog, opis investicije |
| Planirani projekat uključuje aktivnosti čija realizacija će olakšati pristup osobama sa invaliditetom infrastrukturi koja je predmet projektnog prijedloga. |  DA – 15NE – 0 | 15 | Projektni prijedlog, opis investicije |
| Planirani projekat uključuje aktivnosti čija realizacija će doprinijeti unapređenju radnog mjesta za osobe sa invaliditetom (posebna oprema i sl). |  DA – 15NE – 0 | 15 | Projektni prijedlog, opis investicije |
| Planirani projekat će korisnicima (poljoprivrednim proizvođačima i domaćinstvima koje rade rukotvorine i suvenire) osigurati korištenje infrastrukture po povlaštenim cijenama. |  DA – 15NE – 0 | 15 | Projektni prijedlogIzjava podnosioca prijave |
| Planirani projekat uključuje korištenje obnovljivih izvora energije ili koristi mjere/tehnike štednje energenata – voda, struja, isl. (senzori za struju, vodu, itd.). | DA – 20NE – 0 | 20 | Projektni prijedlog |
| Planirana investicija se realizuje u JLS čije sjedište je na nadmorskoj visini višoj od 600 m.  | DA – 15NE – 0 | 15 | Projektni prijedlog |
| Investicija je planirana na teritoriji jedinica lokalne samouprave (JLS) koje spadaju u nerazvijene u RS ili grupa IV u FBiH ili izrazito nerazvijene u RS ili grupa V u FBiH. | DA - 15 bodovaNE - 0 bodova | 15 | Projektni prijedlog |
| Planirana investicija se realizuje u JLS čiji broj stanovnika je: | 10.000 i manje stanovnika | 60  | 60 | Projektni prijedlogPopis 2013. godine |
| Više od 10.000, a manje od 20.000 stanovnika | 50 |
| Više ili jednako 20.000 stanovnika, a manje od 30.000 stanovnika  | 35 |
| Više ili jednako 30.000 stanovnika, a manje od 60.000 stanovnika | 10 |
| Više od 60.000 stanovnika | 0 |
| Planirani projekat će uključiti više od minimalnog broja krajnjih korisnika - poljoprivrednih gazdinstva (više od 20 poljoprivrednih gazdinstava koja se bave ili će se baviti preradom poljoprivrednih proizvoda ili rukotvorinom. | Dodatno više od 10 korisnika | 10 | 10 | Projektni prijedlogIzjava podnosioca prijave |
| Dodatnih 6-10 korisnika | 7 |
| Dodatno minimalno 5 korisnika | 5 |
| Ruralna/tržišna infrastruktura koja je predmetom investicije će se koristiti za plasiranje domaćih proizvoda (minimalno 70% lokalni/domaći proizvoda). | DA – 15NE – 0 | 15 | Projektni prijedlog – opis krajnjih korisnika i njihovih proizvoda koji će se plasirati putem tržišne infrastrukture |
| **Ukupni broj bodova** |  | **Max: 200** |  |

**Korak 4: Posjeta na terenu**

Komisija sačinjena od predstavnika UNDP-a i, po mogućnosti, institucionalnih partnera će vršiti terensku kontrolu podnosioca prijava koji su uspješno prošli provjeru ispunjenosti općih kriterija prihvatljivosti, ocjenu projektnog prijedloga i bodovanje kvalitativnih kriterija. Cilj terenske kontrole je da provjeri da li su informacije naznačene u dostavljenoj prijavi i pratećoj dokumentaciji u skladu sa stvarnim stanjem. Nakon završene terenske provjere Komisija će donijeti odluku o odabiru prijava.

**NAPOMENA: SVAKO VJEŠTAČKO STVARANJE USLOVA ZA DOBIVANJE PREDNOSTI ZA PODNESENU PRIJAVU SMATRA SE GRUBIM KRŠENJEM PRAVILA OVOG JAVNOG POZIVA. TAKVE PRIJAVE ĆE BITI AUTOMATSKI ISKLJUČENE IZ DALJNJEG RAZMATRANJA.**

# OBAVIJEST O REZULTATIMA POZIVA

Komisija za odabir će nakon ocjenjivanja pristiglih prijava napraviti preliminarnu listu odabranih projekata koja će biti objavljena na web stranicama [www.ba.undp.org](http://www.ba.undp.org/) i [www.eu4agri.ba](http://www.eu4agri.ba/).

Na rezultate preliminarne liste podnosioci prijava mogu uložiti prigovor, uz odgovarajući dokaz, u roku od 7 dana od dana objave preliminarne liste. Prigovori se predaju u zatvorenoj koverti preporučenom poštom ili kurirskom poštom na sljedeću adresu:

**Razvojni program Ujedinjenih nacija (UNDP)**

**Projekat EU4AGRI**

**UN HOUSE**

**Zmaja od Bosne bb, 71 000 Sarajevo**

|  |  |
| --- | --- |
| **AKTIVNOST** | **DATUM** |
| Objava poziva  | 06. maj 2021. |
| Vremenski okvir za dodatne upite i pojašnjenja | od 10.05. do 10.06.2021. |
| Rok za podnošenje prijedloga | 18. juni 2021. |
| Obavijest o preliminarnim rezultatima poziva | 06. septembar 2021. |
| Rok za prigovore | 7 dana od objave preliminarnih rezultata (13.septembar 2021.) |
| Obavijest o konačnim rezultatima poziva | 01. oktobar 2021. |
| Potpisivanje ugovora sa odabranim korisnicima | oktobar 2021. |

# NAČIN ISPLATE SREDSTAVA

Sa projektima koji su odabrani za finansiranje putem projekta EU4AGRI UNDP će potpisati sporazum o finansiranju projektnih aktivnosti. Sredstva će biti isplaćena u dogovorenim tranšama u skladu sa dinamikom provedbe projektnih aktivnosti i to na poseban podračun u vlasništvu podnosioca prijave. Isti podračun se mora koristiti i za prikupljanje finansijskog učešća u projektu od podnosioca prijave.

Nakon završetka svake faze provedbe projekta JLS/kanton kao nosilac prijave dostaviće finansijski i narativni izvještaj na odobrenje. Ukoliko izvještaj bude prihvaćen, naredna tranša će biti isplaćena i tako sve do kraja provedbe projektnih aktivnosti.

# IZVJEŠTAVANJE I PRAVDANJE TROŠKOVA ZA PREDMETNU INVESTICIJU

**Izvještavanje i pravdanje troškova**

Odabrani korisnici bespovratnih sredstava su dužni vršiti izvještavanje o napretku provođenja predmetnog projekta, uključujući i završni izvještaj. Izvještaji o napretku trebaju sadržavati sve pojedinosti o aktivnostima i dokaze vezane uz provođenje predmetnog projekta.

Pravdanje troškova za predmetnu investiciju će se vršiti putem finansijskog izvještaja i odgovarajuće dokumentacije, čiji datumi izdavanja mogu biti samo poslije datuma potpisivanja sporazuma o finansiranju projektnih aktivnosti.

Sve uplate vezane za investiciju i ugovor sa projektom EU4AGRI se MORAJU vršiti isključivo putem bankovnog računa (100%) i moraju imati dokaz o plaćanju. Gotovinska plaćanja, kompenzacije i ostali vidovi plaćanja se neće prihvaćati. To se odnosi na podnosioca prijave prilikom vršenje transfera i plaćanja prema izvođaču radova ili pružaocu usluga.

U svrhu pravdanja troškova predmetne investicije u skladu s planovima i rokovima definisanim u ugovoru između UNDP-a i podnosioca prijave, sljedeća dokumentacija se mora dostaviti:

* bankovni izvod za svaki transfer sredstava prema izvođaču radova ili pružaocu usluga;
* račun i bankovni izvod za svaku nabavku roba ili usluga izvršenu od strane JLS;
* ponude i izjave koje pojašnjavaju odabir određene robe i opravdavaju nabavku u smislu najbolje vrijednosti (postupka provedenih javnih nabavki);
* račune za nabavku predmetne robe, opreme, mašina, usluga itd. (investicija) u skladu sa ugovorom;
* otpremnice za nabavljenu robu, opremu, mašine, usluge itd.;
* jedinstvenu carinsku deklaraciju (JCI) i dokaz o izmirenim carinskim dažbinama (samo za uvezene mašine i opremu); Kopija ugovora sa dobavljačem roba, izvođačem radova ili davaocem usluga;
* dokaz za inostrana plaćanja – SWIFT nalog za plaćanje ovjeren od strane banke;
* izvještaj o tehničkom prijemu radova;
* atesti za materijale;
* upotrebna ili druga dozvola, odluka i sl. za objekte, štandovi, prodajna mjesta na zelenim pijacama koji se bave prodajom;
* garancije za opremu i mašine izdate od strane proizvođača/dobavljača roba;
* garancije za izvršene radove izdate od izvođača radova;
* svi ostali dokumenti koji se mogu tražiti i koji mogu poslužiti za kontrolu provedene investicije.

Projekat EU4AGRI će odabranim korisnicima dostaviti detaljne instrukcije i odgovarajuće obrasce i upute za izvještavanje i pravdanje troškova.

# KONTROLA REALIZACIJE INVESTICIJE I PRAĆENJE

Komisija sačinjena od predstavnika projekta EU4AGRI i, u skladu sa mogućnostima, institucionalnih partnera će provoditi detaljno praćenje provedbe odobrenih investicija.

Podnosilac prijave se obavezuje da će omogućiti neometan i cjelovit pristup dokumentaciji za provjeru procesa odabira izvođača, pružaoca i krajnjih korisnika. Također, JLS će UNDP komisiji osigurati neometan pristup poslovnim prostorima i ostalim relevantnim objektima i opremi kod svakog krajnjeg korisnika i/ili ovlaštenog lica za upravljanje tržišnom infrastrukturom, kako bi se mogao utvrditi stvarni stepen provedbe investicije. Svrha takvih posjeta, s jedne strane, je provjera realizacije investicije u skladu sa dogovorenim planovima, provjera postojanja opreme, mašina i objekata koji su predmet investicije, njihove ispravnosti i namjenskog korištenja itd. S druge strane, posjete služe za prikupljanje informacija i podataka o izvršenju i učinku investicije na mala poljoprivredna gazdinstva u smislu povećanja prihoda i profitabilnosti.

Praćenje JLS podnosioca prijave ili ovlaštenog lica za upravljanje tržišnom infrastrukturom i korisnika će se vršiti i nakon završene investicije u toku trajanja projekta EU4AGRI (do marta 2024.). Podnosilac prijave, ovlaštena lica i krajnji korisnici su dužni sarađivati sa projektnim osobljem i komisijama za praćenje prilikom terenskih posjeta, kao i pružati potrebne informacije i dokumentaciju o samom poslovanju krajnjih korisnika i uticaju provedene investicije na njihovo poslovanje.

Sve zloupotrebe odobrenih projektnih sredstava će biti istražene i po potrebi sankcionisane u saradnji sa nadležnim institucijama BiH, entiteta i drugih nivoa vlasti.

# PROMOCIJA PROJEKATA I OZNAČAVANJE OBJEKATA I OPREME FINANSIRANIH KROZ MJERU PODRŠKE PROJEKTA EU4AGRI

Korisnik sredstava mjere podrške s kojim projekat EU4AGRI potpiše ugovor u okviru ovog javnog poziva će biti propisno označen informativnom pločom koja jasno naznačava da je poslovanje tog korisnika sufinancirano sredstvima EU kroz projekt EU4AGRI. Informativna ploča treba biti izrađena od trajnog materijala (npr. plastike, metala itd.) i treba nositi natpis „Finansirano sredstvima EU kroz projekt EU4AGRI“. Na gornjem dijelu ploče u lijevom uglu treba biti smještena zastava EU, a u donjem dijelu logo/I implementatora ovog projekta (s lijeva na desno Češka razvojna agencija i UNDP). Ovakva informativna ploča mora biti postavljena na najvidljivijem mjestu na zidu poslovnih prostorija/objekata u kojima je smješteno sjedište korisnik mjere podrške ili na glavnom ulazu u ured(e).

Osim ovakve opće informativne ploče koja se odnosi na rad korisnika mjere podrške, u slučaju sufinanciranja određene opreme, potrebno ju je označiti odgovarajućim označavajućim naljepnicama s tekstom „Sufinansirano sredstvima EU kroz projekt EU4AGRI“, a koje će imati sve zastave kao u slučaju informativne ploče. Dimenzije naljepnica će ovisiti o dimenzijama opreme na koju se stavljaju.

Ove označavajuće naljepnice i informativne ploče moraju biti vidljivo istaknute na opremi kroz period trajanja projekta.

Troškove izrade informativne ploče kao i naljepnica će snositi UNDP dok je odgovornost korisnika sredstava da obezbijedi njihovo stručno postavljanje.

#  PRILOZI

**Prilog 1. Ispravno popunjen obrazac za prijavu na javni poziv**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 2. Budžet projekta**

Ovaj dokument je dostupan kao poseban Excel dokument i može se pronaći u sekciji Prilozi.

**Prilog 3. Logički okvir**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 4. Plan aktivnosti**

Ovaj dokument je dostupan kao poseban Excel dokument i može se pronaći u sekciji Prilozi.

**Prilog 5. Pismo namjere sa planiranim iznosom sufinansiranja podnosioca prijave**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 6. Pismo namjere o broju krajnjih korisnika i dodjeli subvencionirane cijene za korištenje ruralne/tržišne infrastrukture**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 7. Osnovne informacije o podnosiocu prijave i upravitelju sa listom za provjeru**

Ovaj dokument je dostupan kao poseban Excel dokument i može se pronaći u sekciji Prilozi.

1. Dozvoljeni su sljedeći stari i tradicionalni zanati: Prerada vune i vunovlačarski radovi, tkanje tekstila (na ručnom tkalačkom stanu), dovršavanje tekstila: bijeljenje i bojenje tkanina, proizvodnja gotovih tekstilnih proizvoda: proizvodnja tradicionalnih narodnih nošnji, posteljina, kuhinjskog rublja, pokrivača, jorgana, jastuka, umetaka za kosu, proizvodnja tepiha i prekrivača za pod isključivo na tradicionalni način, proizvodnja tekstilnih prekrivača za pod (tepiha, ćilima, prostirki, hasura i otirača), proizvodnja štavljene kože, proizvodnja pergamentne, lakirane ili metalizirane kože, proizvodnja putnih i ručnih torbi i sl., sedlarskih i remenarskih proizvoda. Proizvodnja ambalaže od drveta: proizvodnja buradi, bačvi, kaca i drugih bačvarskih proizvoda od drveta, izrada zaprežnih kola, drvenih točkova, proizvodnja ostalih proizvoda od drveta, slame i pletarskih materijala, drvene drške, dijelovi za alat, metle, četke, drveni kalupi za obuću, drveni pribor za kućnu upotrebu, pribor za jelo, proizvodnja grebena i brda za tkanje, izrada četki, metli, korpi, proizvodnja igračaka i suvenira, izrada šindre (za pokrivanje kuća), izrada zaprežnih kola, drvenih točkova i sl., proizvodnja ćerpiča, kaljeva za peći, izrada, obrada, modeliranje raznih upotrebnih predmeta (sudova za kuhinjske i druge potrebe) od lončarske zemlje, izrada ručnih alata, pribori oprema za kućnu i kuhinjsku upotrebu, proizvodnja igrački, suvenira, izrada zvona, popravka, kalaisanje i cinkovanje posuda i alata, izrada fijakera i dijelova, potkovica i sl. [↑](#footnote-ref-2)
2. Krajnji korisnici su poljoprivredni proizvođači ili poljoprivredna gazdinstva koja se bave proizvodnjom i preradom poljoprivredno-prehrambenih proizvoda, zanatlije, osobe koje se bave proizvodnjom rukotvorina i suvenira. [↑](#footnote-ref-3)
3. Ne uključuje plaćanje troškova priključka u sistem elektrodistribucije isl. [↑](#footnote-ref-4)
4. Pogodno za tradicionalne poljoprivredno-prehrambene proizvode sa visokim stepenom dodane vrijednosti (proizvodi od mlijeka, od mesa, meda, šumski plodovi, gljive i samoniklo ljekobilje itd. [↑](#footnote-ref-5)